รัฐมนตรีว่าการกระทรวงสาธารณสุขลงพื้นที่จังหวัดเชียงใหม่ เปิดตัวโครงการปลูกกัญชาทางการแพทย์ ระดับอุตสาหกรรมแห่งแรกของอาเซียน
ที่มหาวิทยาลัยแม่โจ้ ที่ศูนย์วิจัยและพัฒนาเกษตรธรรมชาติ ฟาร์มมหาวิทยาลัยแม่โจ้ ตำบลป่าไผ่ อำเภอสันทราย จังหวัดเชียงใหม่ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานปลูกต้นกล้ากัญชาเกรดทางการแพทย์สายพันธุ์ไทย เปิดตัวโครงการ ปลูกกัญชาทางการแพทย์ ภายใต้ความมือของหน่วยงานภาครัฐ ประกอบด้วย มหาวิทยาลัยแม่โจ้ กรมการแพทย์ กระทรวงสาธารณสุข และ องค์การเภสัชกรรม เพื่อใช้ในงานรักษาและวิจัย         รองนายกรัฐมนตรี และรัฐมนตรีว่าการกระทรวงสาธารณสุข กล่าวว่า การปลูกต้นกล้ากัญชาในครั้งนี้ เป็นกัญชาเกรดทางการแพทย์สายพันธุ์ไทยในระดับอุตสาหกรรมแห่งแรกของอาเซียน จำนวน 12,000 ต้น คาดว่าเดือนกุมภาพันธ์ 2563 จะสามารถส่งวัตถุดิบกัญชาดอกแห้ง จำนวน 2,400 กิโลกรัม ให้องค์การเภสัชกรรม และเครือข่าย สกัดเป็นยาจากสารสกัดกัญชา ซึ่งในส่วนขององค์การเภสัชกรรมได้เตรียมความพร้อมการสกัดวัตถุดิบกัญชาที่จะได้รับจากมหาวิทยาลัยแม่โจ้ไว้แล้ว ทั้งเครื่องสกัดคุณภาพสูง และสถานที่ผลิตรองรับการผลิตในระดับอุตสาหกรรมที่เป็นไปตามแนวทางมาตรฐานกรรมวิธีที่ดีในการผลิต ตามมาตรฐานการปฏิบัติด้านความปลอดภัยที่ดี และมาตรฐานการปฏิบัติด้านห้องปฏิบัติการที่ดี สำหรับการตรวจวิเคราะห์ ควบคุมคุณภาพ ซึ่งสามารถรองรับวัตถุดิบดอกกัญชาแห้งจำนวนไม่น้อยกว่า 12 กิโลกรัม/ วัน ทั้งนี้ สายพันธุ์กัญชาที่ปลูกเป็นสายพันธุ์ไทย ทีมงานขององค์การเภสัชกรรม จะตรวจประเมินในระหว่างการปลูกอย่างต่อเนื่องไม่น้อยกว่า 3 ครั้ง โดยดอกกัญชาแห้งจะถูกควบคุมคุณภาพผ่านการตรวจวิเคราะห์สิ่งปนเปื้อนจากห้องปฏิบัติการที่มีมาตรฐาน การบรรจุดอกกัญชาแห้งจะต้องบรรจุในถุงอลูมิเนียมฟอยด์เพื่อป้องกันความชื้น#รัฐมนตรีว่าการกระทรวงสาธารณสุข #ลงพื้นที่จังหวัดเชียงใหม่ เปิดตัวโครงการ ปลูกกัญชาทางการแพทย์  #สำนักข่าวกรมประชาสัมพันธ์ #NNT #ILOVETHAILAND